[#](https://www.minedu.sk/swa/art.php?adm_action=4&ID=39347)

**Na škole je ozbrojený útočník**

Ide o extrémne nebezpečnú situáciu, v ktorej je ohrozený život zamestnancov, detí a žiakov. Pedagogickí zamestnanci musia byť pripravení prevziať zodpovednosť za skupinu detí a žiakov, ktoré majú práve na starosti.

Základ je postupovať podľa zásady **USB – uteč, skry sa, bojuj**.

**1. Uteč**

* Len ak je dostupná bezpečná úniková cesta.
* Držte sa zásady rozptýleného davu – nepostupujte ako počas evakuácie pri požiari, veľká skupina osôb na chodbe je totiž najľahší cieľ.
* Zbavte sa všetkého, čo na vás môže upozorniť alebo čo vám bráni v pohybe.
* Vezmite si telefón a keď to bude bezpečné, vypnite si zvonenie a vibrovanie.
* Ostatné veci si so sebou neberte.
* V úteku pomáhajte ostatným len, ak tým neohrozíte samých seba.
* Varujte ostatných.
* Utekajte čo najďalej od miesta útoku, avšak neutekajte na miesto určené na evakuáciu – útočník by to mohol predpokladať.
* Ak príde polícia, držte svoje ruky viditeľne vo vzduchu.
* V bezpečí zavolajte linku tiesňového volania 158/112 (SMS len na 112).

Ak je útek nemožný, prejdite na krok 2.

**2. Skry sa**

* Nájdite miestnosť, ktorá je mimo dohľadu útočníka a ktorá **nebráni ďalšiemu úteku** – úkryt sa nesmie stať pascou.
* **Zamknite dvere** a kľúč nechajte v zámke.
* Ak nemožno zamknúť dvere, zaistite dvere iným spôsobom (demontujte kľučku, zaistite dvere opaskom, vytvorte barikády).
* **Zabarikádujte dvere**, ideálne ťažkým nábytkom.
* Odstúpte od dverí, ukryte sa za veľké predmety.
* Skúste sa upokojiť hlbokými nádychmi a výdychmi.
* Obzrite si miestnosť pre možnosť ďalšieho úniku.
* Vypnite zdroje hluku, **vypnite zvonenie a vibrovanie telefónu**.
* Zatieňte miestnosť.
* **Zostaňte ticho** – nekomunikujte medzi sebou a ani s nikým za dverami, ozbrojený útočník sa môže tváriť ako zranený človek alebo policajt.
* Ak to situácia dovoľuje, zavolajte linku tiesňového volania 158/112 (SMS len na 112) a počúvajte inštrukcie operátora.
* Poskytnite prvú pomoc zraneným osobám v prípade, ak tým neohrozíte seba.
* Počkajte na mieste na príchod polície. Neutekajte z bezpečného miesta.

V prípade, že útek aj úkryt zlyhali a ste v bezprostrednom ohrození života, prejdite na krok 3.

**3. Bojuj**

* Boj je absolútne **posledná možnosť**, ak nič iné nezostáva!
* Použite všetko, čo máte vo Vašom okolí a čo môže byť použité ako zbraň (palica, opasok, kľúče, kanvica, nôž, hasiaci prístroj, vešiak,...).
* Buďte agresívny, konajte a bojujte! Útočte na citlivé miesta!
* Ak ste viacerí dospelí na mieste, využite svoju skupinovú silu. Šance na prežitie sa zvyšujú.

**Aké informácie sú dôležité pre políciu:**

* Kde sa nachádza ozbrojený útočník
* Počet útočníkov
* Zbrane, ktoré útočník má pri sebe a používa
* Opis útočníkov
* Počet a stav obetí/zranených

**Čo robiť, keď príde polícia:**

* Zachovajte pokoj a postupujte podľa pokynov polície.
* Zdvihnite ruky a držte ich neustále viditeľné pre políciu a Vašu bezpečnosť.
* Odložte všetky predmety ktoré máte v rukách.
* Vyhnite sa akýmkoľvek rýchlym neuváženým pohybom smerom k policajtom.
* Nedotýkajte sa policajtov, nevešajte sa na nich, neskáčte na nich.
* Vyhnite sa chaotickej gestikulácií, kriku, nevysvetľujte policajtom, čo ste zažili a videli.
* Pri evakuácii políciou sa nezastavujte, počúvajte pokyny polície, nepýtajte sa na smer evakuácie, iba plynule prechádzajte smerom príchodu policajtov.